Flint, Michigan - 'grad koji nije ono što je prije bio'
Nekada je Flint bio oličenje američkog sna. Na vrhuncu blagostanja, General Motors je tu zapošljavao 82 tisuće ljudi, a centar grada vr
U neke dijelove američkog Srednjeg zapada, gdje je koncentrirana automobilska industrija, stigla su teška vremena. Konkurentnost azijskih auto proizvođača, seljenje radnih mjesta u strane države, i automatizacija doveli su do zatvaranja niza američkih tvornica i ukidanja tisuća radnih mjesta. Da bi takve bivše industrijske regije preživjele, stručnjaci preporučuju diversifikaciju njihovog gospodarstva. Brian Padden posjetio je Flint u saveznoj državi Michigan, grad u kojem je tijekom proteklih 30 godina ukinuto 70 tisuća radnih mjesta u automobilskoj industriji. Nekada je Flint u Michiganu bio oličenje američkog sna. Sve do sedamdesetih godina tvornica za sastavljanje automobila General Motors obilovala je dobro plaćenim radnim mjestima. Na vrhuncu blagostanja u Flintu General Motors je zapošljavao čak 82 tisuće ljudi, a centar grada vrvio je životom. Danas je Flint samo sjena svog nekadašnjeg uspjeha. Duž glavne ulice većina je zgrada napuštena. Iako General Motors i dalje proizvodi kamione u Flintu, u njemu radi samo 12 tisuća ljudi. Njihov glavni opskrbljivač dijelova, Delphi Corporation, objavio je stečaj. Jedan od radnika u Delphi Corporationu, Michael King, strahuje da će njegovo poduzeće uskoro ukinuti još više radnih mjesta ili drastično smanjiti primanja. Zbog financijskih poteškoća, Michael King je svoju kuću već dao na prodaju. Ne zna kako će živjeti bez svog posla. Iako se direktorica područnog sindikata United Auto Workers u Flintu bori da sačuva radna mjesta, Michael King je svjestan da sindikati u Americi imaju vrlo ograničen utjecaj danas kad se kompanije sele u Kinu i ostale zemlje u kojima ljudi rade za vrlo nisku plaću. Michael King smatra da bi sindikati trebali zagovarati trgovinsku politiku koja štiti radnike. No, bivši predsjedatelj korporacije American Motors, Gerald Meyers, tvrdi kako u Flint ništa više ne može vratiti takva radna mjesta. Meyers, koji trenutno predaje management na sveučilištu Michigan, naglašava da se mladi ljudi iz ovog dijela države trebaju suočiti s činjenicom da 'ona više nije to što je bila', te da bi trebali posao tražiti drugdje. A gradonačelnik Flinta Don Williamson ističe da budućnost ovoga grada ovisi o njegovoj mogućnosti da privuče kompanije izvan proizvodnog sektora. Kaže da je s tim ciljem grad u posljednje četiri godine već uložio milijune dolara za rušenje zapuštenih zgrada, asfaltiranje cesta i pojačanje policijske prisutnosti na ulicama. U međuvremenu, gradski čelnici Flinta proslavljaju obnovu zgrade jedne za Flint povijesne banke. To se smatra znakom da je grad na putu urbane obnove. Zgrada je pretvorena u moderne stanove namijenjene rastućem broju studenata obližnjeg sveučilišta Michigan. Kako bi privukle tvrtke visokih tehnologija, gradske vlasti namjeravaju u cijeli uži centar grada uvesti besplatnu bežičnu Internet mrežu. I, dok ovi napori vjerojatno neće vratiti nekadašnje blagostanje, lokalni se čelnici nadaju da će pomoći njihovom gradu da postane konkurentije mjesto u globalnom gospodarstvu.